കരിമണ്ണൂരില് നിന്നും കാണാതായ വിദ്യാര്ഥികളെ കോടനാട് കണ്ടെത്തി തൊടുപുഴ: കരിമണ്ണൂരില് നിന്നും കഴിഞ്ഞ ദിവസം കാണാതായ വിദ്യാര്ഥികളെ കണ്ടെത്തി. കോടനാടു നിന്നുമാണ് ഇവരെ പോലീസ് കണ്ടെത്തിയത്. ചൊവ്വാഴ്ച രാവിലെ സ്കൂളിലേക്കുപോയ പത്താം ക്ലാസ് വിദ്യാര്ഥികളായ പതിനാലുകാരെയാണ് പിന്നീട് കാണാതായത്. ആനയെകാണാന് ഉടുന്പന്നൂര്ക്ക് പോകുന്നു എന്ന് കത്തെഴുതി വച്ചിട്ടാണ് ഇരുവരും പോയത്. ഇവരുടെ ഫോണും ബാഗും കൂട്ടുകാരന്റ വീട്ടില് ഏല്പ്പിച്ചിരുന്നതിനാല് ഫോണ് ലോക്കേഷന് കണ്ടെത്തിയുള്ള തിരച്ചില് അസാധ്യമായി. ആനയെ വാങ്ങിയെ തിരികെ വരു എന്നും ഇവര് എഴുതിയ കത്തില് ഉണ്ടായിരുന്നെന്ന് കരിമണ്ണൂര് പോലീസ് പറഞ്ഞു. ഇതോടെ അന്വേഷണം ആനത്താവളങ്ങളുള്ള കോടനാട്, ഗുരുവായൂര് എന്നിവിടങ്ങളിലേക്ക് വ്യാപിപ്പിക്കുകയായിരുന്നു. എല്ലാ പോലീസ് സ്റ്റേഷനുകളിലേക്കും വിവരം കൈമാറുകയും സാമൂഹിക മാധ്യമങ്ങള് വഴി വിദ്യാര്ഥികളുടെ ഫോട്ടോ സഹിതം പ്രചരിപ്പിപ്പിക്കുകയും ചെയ്തു. കരിമണ്ണൂര്, ഉടുന്പന്നൂര് മേഖലകളിലെ വനപ്രദേശവും തേക്കിന് കൂപ്പും കൂടാതെ ആളൊഴിഞ്ഞ സ്ഥലങ്ങളും ആള് താമസം ഇല്ലാത്ത വീടുകള് കേന്ദ്രീകരിച്ചും നാട്ടുകാരുടെയും പോലീസിന്റെയും നേതൃത്വത്തില് വ്യാപക തെരച്ചില് നടത്തിയിരുന്നു. ഇന്നലെ കോടനാട് ആനത്താവളത്തിനു സമീപത്തുനിന്നാണ് ഇവരെ കണ്ടെത്തിയത്. പെരുന്പാവൂര് വരെ ബസിലും അവിടെ നിന്നും നടന്നുമാണ് ഇവര് കോടനാടെത്തിയത്. ചൊവ്വാഴ്ച രാത്രി മലയാറ്റൂര് അടിവാരത്ത് തങ്ങിയെന്നും ആനയെ കാണാനാണ് എത്തിയതെന്നുമാണ് കുട്ടികള് പോലീസിനോട് പറഞ്ഞത്. ഇന്നലെ വൈകുന്നേരം തിരികെയെത്തിച്ച ഇവരെ കോടതിയില് ഹാജരാക്കി മാതാപിതാക്കള്ക്കൊപ്പം വിട്ടു. കരിമണ്ണൂര് എസ്എച്ച്ഒ സുമേഷ് സുധാകരന്റെ നേതൃത്വത്തിലാണ് കുട്ടികളെ കണ്ടെത്താനുള്ള തെരച്ചില് നടത്തിയത്.